Panemunės Aušros Vartų Švč. Mergelės Marijos, Gailestingumo Motinos, koplyčia

**Panemunės Aušros Vartų Švč. M. Marijos, Gailestingumo Motinos, koplyčia** – Šv. Pijaus X kunigų brolijos Lietuvoje koplyčia Kaune, Panemunės rajone, Birutės g. 1. Koplyčia nepriskiriama Aukštosios Panemunės Švč. Mergelės Marijos Vardo parapijai.

## Koplyčios istorija
Koplyčia įrengta 1990 m. statybos privataus gyvenamo namo dalyje. Ji buvo pritaikyta religinėms reikmėms, o kiemelyje įrengta Lurdo grota primenančioje aplinkoje, Marijos skulptūra. Virš įėjimo įtaisyta mozaika su Marijos atvaizdu, panašiu į stebuklingą paveikslą, esantį Vilniaus Aušros Vartų koplyčioje. 
## Koplyčios bendruomenė
Čia yra 2002 m. įsteigtas Šv. Kazimiero prioratas, 
kuris nėra įregistruotas kaip religinė bendruomenė pagal Lietuvos Respublikos teisės aktus. Jo veikla vykdoma per viešąją įstaigą „Laetitia“ (leidybinis projektas „Už Tradiciją“)

Koplyčioje Šv. Mišios laikomos tradicinėmis Romos apeigomis lotynų kalba. Jos vyksta ne tik sekmadieniais (giedotinės šv. Mišios su pamokslu, trumpa katecheze), bet ir šiokiadieniais. Yra galimybė atlikti išpažintį, gauti kitus sakramentus, įsigyti katalikiškos literatūros ir vaizdinės medžiagos.
Šv. Pijaus X kunigų broliją (FSSPX) , pasivadinusią modernizmo priešininko popiežiaus Pijaus X vardu, įkūrė Romos katalikų arkivyskupas Marcel Lefebvre 
. 
Šv. Pijaus X brolijos nariai laikosi Tridento susirinkimo Mišių tvarkos (lot. *Missa Tridentina*), kurios buvo įtvirtintos popiežiaus Pijaus V 1570 m. po Tridento Susirinkimo. Ši liturginė forma buvo pagrindinė Romos Katalikų Bažnyčioje iki II Vatikano Susirinkimo, kuris įvedė naują Mišių tvarką (lot. *Novus Ordo Missae*) 1969 m.
Brolijos reguliaraus darbo pradžia Lietuvoje 1995 m. vykusios Šv. Ignaco rekolekcijos, kuriose dalyvavo šeši tikintieji. Nuo 1995 m. iki   2008 m. buvo leidžiamas leidinys „Pulkim ant kelių“. Dabar vietoj jo leidžiamas naujas leidinys „Už Tradiciją“

, kuris yra aktyvus ir pasirodo reguliariai.
## Veikla koplyčioje
Kaune katalikų tradicionalistų pamaldos vyko įvairiose vietose. Edmundas Naujokaitis, pirmasis lietuvis kunigas, priklausantis Tradicijos judėjimui, 2002 m. kelis mėnesius laikė šv. Mišias Lenartavičių koplytėlėje Žaliakalnyje. 
Lietuvos prioras belgas kun. Jozefas Verlindenas dėl nedidelio tikinčiųjų skaičiaus laikinai uždarė koplyčią Vilniuje, organizavo laikinojo priorato ir koplyčios įrengimą Kaune. 2003 m. buvo nupirktas trijų aukštų namas su patalpomis koplyčiai. Lėšų statybos darbams ir einamosioms išlaidoms buvo ieškoma įvairiose Europos šalyse ir JAV.
2021 m. FSSPX seminarijoje Vokietijoje kunigu buvo įšventintas lietuvis Gytis Karčiauskas, kuris vėliau tarnavo Panemunės koplyčioje Kaune. 
## Sakramentų galiojimas
1998 m. birželio 15 d., „Bažnyčios žinių“ Nr. 11 numeryje  Lietuvos vyskupų konferencija  informavo apie Šv. Pijaus X kunigų broliją, jos teisinį statusą, organizuojamus renginius ir pateikė įspėjimą, kad ši brolija nėra pripažinta Katalikų Bažnyčios, o jos veikla gali klaidinti tikinčiuosius. 

Remiantis Katalikų Bažnyčios dokumentais ir popiežiaus Pranciškaus sprendimais, kai kurie Šv. Pijaus X kunigų brolijos (FSSPX) kunigų teikiami sakramentai laikomi galiojančiais ir tam tikrais atvejais – teisėtais. Nuo 2015 m. FSSPX kunigams buvo suteikta teisė klausyti išpažinčių, o 2016 m. šis leidimas pratęstas neribotam laikui. 2017 m. Vatikano dokumente nurodyta, kad vyskupai gali suteikti delegaciją FSSPX kunigams teisėtai priimti sutuoktinių sutikimą. Eucharistija ir Krikštas laikomi galiojančiais dėl galiojančios kunigystės ir tinkamos sakramento formos, tačiau jų teikimas laikomas neteisėtu (*illicitus*), nes FSSPX neturi kanoninio statuso Katalikų Bažnyčioje. 

Panemunės koplyčioje šv. Mišios aukojamos pagal tradicinę Romos apeigų formą – lotynų kalba. Sekmadieniais vyksta giedotinės šv. Mišios su pamokslu ir trumpa katecheze, šiokiadieniais – vakarinės Mišios. Taip pat teikiami sakramentai, vyksta adoracijos, galima įsigyti katalikiškos literatūros. Pamaldų tvarka skelbiama oficialiame Šv. Pijaus X kunigų brolijos Lietuvoje tinklalapyje.

## Šaltiniai

## Nuorodos

* Oficialus Šv. Pijaus X kunigų brolijos (FSSPX) puslapis Lietuvoje 
* Religinių bendruomenių ir dvasinių grupių Lietuvoje žinynas